Broj: 711-I-1750-M-118/21-02-17

Zagreb, 1. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Zvonimira Novosela, gradonačelnika Grada Jastrebarskog,** za davanjem mišljenja Povjerenstva, na 144. sjednici, održanoj 4. listopada 2021.g., daje sljedeće

**MIŠLJENJE**

**I. Na temelju članka 13. stavka 1. ZSSI-a, Zvonimir Novosel, gradonačelnik Grada Jastrebarskog, može istodobno uz obnašanje navedene dužnosti biti član Županijske skupštine Zagrebačke županije.**

**II. Na temelju članka 12. ZSSI-a, dužnosnik Zvonimir Novosel nema pravo na naknadu za članstvo u Županijskoj skupštini Zagrebačke županije, osim prava na naknadu stvarno nastalih putnih i drugih opravdanih troškova.**

Obrazloženje

U Povjerenstvu je 22. rujna 2021. pod brojem 711-U-4800-M-118/21-01-3 zaprimljen zahtjev za mišljenjem dužnosnikaZvonimira Novosela, gradonačelnika Grada Jastrebarskog, povodom kojeg se vodi predmet broj M-118/21.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona te je stoga dužnosnik Zvonimir Novosel povodom obnašanja dužnosti gradonačelnika Grada Jastrebarskogobvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U navedenom zahtjevu dužnosnik traži mišljenje Povjerenstva može li u obnašanju dužnosti gradonačelnika Grada Jastrebarskog**,** kaopredstavnik izvršne vlasti na lokalnoj razini, primati naknadu za prisustvovanje na sjednicama predstavničkog tijela regionalne razine, odnosno sjednicama Županijske skupštine Zagrebačke županije, u koju je izabran i koja je konstituirana 3. kolovoza 2021.

Dužnosnik navodi da je ovo pitanje prethodno postavio Ministarstvu pravosuđa i uprave, koje je dalo mišljenje da sa stajališta propisa iz njihovog djelokruga nema zapreke da osoba koja obnaša dužnost gradonačelnika istovremeno bude član županijske skupštine i za to prima naknadu.

U izvješću o imovinskom stanju koje je dužnosnik Zvonimir Novosel podnio Povjerenstvu povodom stupanja na dužnost gradonačelnika Grada Jastrebarskog u mandatu 2021. – 2025., dužnosnik je naveo da istu dužnost obnaša profesionalno, u zasnovanom radnom odnosu, uz primanje plaće.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 13. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan dužnosnik ne smije obnašati drugu javnu dužnost, osim ako je zakonom drugačije propisano.

Člankom 31. stavkom 1. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 98/19. i 144/20.) propisano je da član predstavničkog tijela jedinice lokalne, odnosno područne (regionalne) samouprave dužnost obavlja počasno i za to ne prima plaću, ali sukladno stavku 2. istog članka Zakona ima pravo na naknadu u skladu s odlukom predstavničkog tijela.

Člankom 90.a. stavkom 1. Zakona o lokalnoj i područnoj (regionalnoj) samoupravi propisano je da općinski načelnik, gradonačelnik, župan i njihovi zamjenici koji dužnost obnašaju profesionalno imaju pravo na plaću kao i druga prava iz rada, a vrijeme obnašanja dužnosti uračunava im se u staž osiguranja.

U konkretnome slučaju dužnosnik je na lokalnim izborima održanima u svibnju 2021. od srane građana izabran na dužnost gradonačelnika Grada Jastrebarskog iz članka 3. ZSSI-a te ujedno i na funkciju člana Županijske skupštine Zagrebačke županije.

Imajući u vidu da članove predstavničkih tijela jedinice lokalne i područne (regionalne) samouprave na mandatno razdoblje od četiri godine biraju građani kao i ovlasti navedenih predstavničkih tijela u donošenju općih akata i proračuna navedenih jedinica, koje su propisane odredbama Zakona o lokalnoj i područnoj (regionalnoj) samoupravi, obavljanje funkcije člana županijske skupštine predstavlja obavljanje druge javne dužnosti.

Povjerenstvo tumači da su odredbama Zakona o lokalnim izborima („Narodne novine“ broj: 144/12., 121/16., 98/19., 42/20., 144/20. i 37/21.) taksativno propisane nespojive dužnosti općinskih načelnika, gradonačelnika, župana i njihovih zamjenika te da navedeni Zakon predstavlja posebni Zakon u smislu članka 13. stavka 1. ZSSI-a kojim je općinskim načelnicima, gradonačelnicima, županima i njihovim zamjenicima dopušteno istovremeno obnašanje onih dužnosti koje nisu izričito zabranjene.

Člankom 89. stavkom 1. Zakona o lokalnim izborima propisano je da općinski načelnik, gradonačelnik, župan i njihovi zamjenici za vrijeme obnašanja dužnosti ne mogu istodobno biti članovi predstavničkih tijela jedinice lokalne samouprave.

S obzirom da gradonačelnik ne može istovremeno biti član predstavničkog tijela jedinice lokalne samouprave, iz odredbi navedenog Zakona ne proizlazi da bi obnašanje dužnosti gradonačelnika bilo nespojivo s istovremenim obavljanjem druge javne dužnosti člana predstavničkog tijela jedinice područne (regionalne) samouprave, slijedom čega dužnosnik Zvonimir Novosel može istodobno s obnašanjem dužnosti gradonačelnika Grada Jastrebarskog obavljati funkciju člana Županijske skupštine Zagrebačke županije, jer to u smislu članka 13. stavka 1. ZSSI-a proizlazi iz posebnog propisa.

U odnosu na primanje naknade za obnašanje druge javne dužnosti u smislu odredbe članka 12. ZSSI-a, Povjerenstvo tumači da je Zakonom o lokalnoj i područnoj (regionalnoj) samoupravi propisano pravo gradonačelnika na primanje plaće te eventualno primanje naknade za člana predstavničkog tijela jedinice lokalne, odnosno područne (regionalne) samouprave ukoliko je to odlukom navedenog tijela utvrđeno, međutim, kako odredbama ovog Zakona kao niti bilo kojeg drugog zakona nije propisano da gradonačelnik koji već prima plaću smije istodobno primati i naknadu za obnašanje druge javne dužnosti, nije derogirana zabrana iz članka 12. ZSSI-a.

S obzirom da dužnosnik Zvonimir Novosel prima plaću za obnašanje dužnosti gradonačelnika Grada Jastrebarskog, na temelju članka 12. ZSSI-a ne može istovremeno primati naknadu za obavljanje funkcije člana Županijske skupštine Zagrebačke županije, ali može ostvarivati naknadu stvarno nastalih putnih i drugih opravdanih troškova.

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Zvonimir Novosel, elektronička dostava
2. Objava na internetskoj stranici Povjerenstva
3. Pismohrana